Compania de salubritate Salubris din Iași a suferit o pierdere de 131.000 de lei după ce a efectuat o plată către un bărbat, în loc de un furnizor de combustibil, iar persoana care s-a trezit cu banii în cont i-a retras de la bancomat, informează Ziarul de Iași.

Întâmplarea a avut loc în 2017, iar Salubris a dat în judecată BRD și ING, băncile implicate în situație. În 2018 a pierdut procesul la Judecătorie, iar în ianuarie 2020 la Tribunalul Iași.

Angajații companiei de salubritatea doreau să achite contravaloarea unei cantități de combustibil, dar au introdus datele greșite ale beneficiarului, banii ajungând la un bărbat, iar acesta a retras suma de la diverse bancomate și a refuzat să o restituie.

Potrivit Ziarul de Iași, în plângerea depusă, Salubris a acuzat banca proprie că „nu a verificat şi nu s-a sesizat cu privire la faptul că plata sumei s-a făcut într-un cont care nu aparţine respectivei societăţi comerciale, ci unei persoane fizice care a retras suma de bani de la unităţi ATM“. Băncile au refuzat să restituie banii, arătând că Salubris a greșit atunci când a indicat greşit contul bancar.

„Potrivit disp. art. 161 din OUG 113/2009, ordinul de plată este considerat ca fiind corect executat în ceea ce priveşte beneficiarul plăţii specificat prin codul unic de identificare, dacă ordinul de plată este executat în conformitate cu codul unic de identificare, iar în art. 162 din acelaşi act normativ se arată că, în cazul în care codul unic de identificare furnizat de utilizatorul serviciilor de plată este incorect, prestatorul de servicii de plată nu răspunde, în conformitate cu art. 164 - 173, pentru neexecutarea sau executarea defectuoasă a operaţiunii de plată“, a stabilit instanţa.

Litigiul dintre agentul de salubritate şi bănci a fost soluţionat, până acum, de Judecătoria şi Tribunalul Iaşi, ambele instanţe stabilind că vina aparţine Salubris. Cauza a fost înregistrată la Curtea de Apel Iași, care va avea decizia finală.

Editor web: Vlad Mironescu